PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2011/FH/3/1/032	Bratislava 09. septembra 2011	

Protimonopolný úrad Slovenskej republiky, odbor koncentrácií v správnom konaní 
č. 0021/OK/2011 začatom dňa 04. 08. 2011 na základe oznámenia koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľom Windhurst Industries so sídlom 42, avenue Raymond Poincaré, 75116 Paríž, Francúzska republika prostredníctvom splnomocneného zástupcu Ružička Csekes, s.r.o., advokátska kancelária so sídlom Vysoká 2/B, 811 06 Bratislava, IČO: 36 863 360 vo veci koncentrácie podnikateľov Windhurst Industries so sídlom 42, avenue Raymond Poincaré, 75116 Paríž, Francúzska republika a Financière Dagard so sídlom Route du stade 23600 Boussac Fransúzsko.

r o z h o d o l

na základe § 22 ods. 1 písm. d) v spojení s § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou vzniknutou podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov spočívajúcej 
v získaní priamej výlučnej kontroly podnikateľa Windhurst Industries so sídlom 42, avenue Raymond Poincaré, 75116 Paríž, Francúzska republika nad podnikom podnikateľa Financière Dagard so sídlom Route du stade 23600 Boussac Francúzsko.
 na základe Zmluvy o postúpení uzavretej 8. júla 2011 medzi Windhurst Industries a Postupitelmi.

O d ô v o d n e n i e :

1)	Protimonopolnému úradu Slovenskej republiky, odboru koncentrácií (ďalej len „úrad“) bola dňa 04.08.2011 listom zaevidovaným pod č. 3021/2011 spoločnosťou Windhurst Industries so sídlom 42, avenue Raymond Poincaré, 75116 Paríž, Francúzska republika (ďalej len „Windhurst“) prostredníctvom Ružička Csekes, s.r.o., advokátska kancelária so sídlom Vysoká 2/B, 811 06 Bratislava, IČO: 36 863 360 (ďalej len „splnomocnený právny zástupca“) oznámená koncentrácia podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), spočívajúca v získaní priamej výlučnej kontroly podnikateľom Windhurst nad spoločnosťou Financière Dagard so sídlom Route du stade 23600 Boussac Fransúzsko (ďalej len „Dagard“).

2)	Na základe tohto oznámenia sa dňa 04.08.2011 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci predmetnej koncentrácie, ktorému bolo pridelené číslo správneho konania 0021/OK/2011, o čom úrad informoval oznamovateľov koncentrácie listom č. 3309/PMÚ SR/2011 zo dňa 24.08.2011. 

3)	Vzhľadom na to, že Oznámenie koncentrácie neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky č. 204/2009 Z.z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“), úrad vyššie uvedeným listom zároveň vyzval oznamovateľov koncentrácie na jeho doplnenie a taktiež ich upozornil, že lehota na vydanie rozhodnutia podľa § 11 zákona nezačala plynúť.

4)	Predmetné oznámenie bolo doplnené listom doručeným úradu dňa 24.08.2011 zaevidovaným pod č. 3319/2011 a listom doručeným úradu dňa 31.08. 2011 zaevidovaným pod č. 3398/2011.

5)	Po doplnení predmetného oznámenia koncentrácie podľa § 10 ods. 12 zákona a Vyhlášky vyššie uvedenými listami začala plynúť v súlade so znením § 11 zákona lehota 60 pracovných dní na vydanie rozhodnutia vo veci predmetnej koncentrácie, o čom úrad upovedomil účastníka konania listom číslo 3490/PMÚ SR/2011 zo dňa  08.09.2011.

6)	Správny poplatok podľa zákona č. 145/1995 Z. z. o správnych poplatkoch v znení neskorších predpisov (ďalej len „zákon o správnych poplatkoch“) vo výške 3 319 Eur  bol uhradený dňa 30.08. 2011.

7)	Z podkladov a informácií, ktoré boli úradu predložené v predmetnom správnom konaní účastníkmi správneho konania vyplynuli nasledujúce skutočnosti:

Podnikatelia

8)	Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

9)	Spoločnosť Windhurst Inustries so sídlom 42 avenue Raymond Poincaré, 75116 Paríž, Francúzsko, založená ako zjednodušená akciová spoločnosť podľa práva Francúzskej republiky, vedená pod identifikačným číslom 508 355 856 R.C.S. Paris v registry 2008 B 20907. 

10)	Spoločnosť Windhurst Industries je holdingová spoločnosť, ktorá má vo svojom portfóliu tri skupiny, ktoré sa venujú rôznym oblastiam podnikania - skupinu Tifany, skupinu Clestra a skupina Parisot. Žiadna z vyššie uvedených skupín nemá na Slovensku dcérske spoločnosti ani priame obchodné zastúpenie. Na Slovenskom trhu bol dosiahnutý obrat z predaja výrobkov skupiny Parisot – obytný a kuchynský nábytok, ktorý je distribuovaný nezávislými predajcami.

11)	Z vyššie uvedených skutočností vyplýva, že Windhurst Industries je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

12)	Spoločnosť Dagard je akciová spoločnosť v zjednodušenej forme založená podľa francúzskeho práva, so sídlom: Route du stade 23600 Boussac (Francúzsko), zapísaná v Obchodnom registri v Guéret pod číslom 498959410.

13)	Dagard je holdingová spoločnosť na čele skupiny Dagard.

14)	Spoločnosť Dagard pôsobí v oblasti stavebných systémov na základe modulovateľných sendvičových panelov, ktoré umožňujú realizáciu všetkých druhov demontovateľných chladiacich a vzduchových uzavretých priestorov.

15)	Spoločnosť Dagard sa v súčasnosti venuje najmä návrhom a montáži čistých sendvičových panelov a chladiacich sendvičových panelov. Spoločnosť Dagard má dva výrobné závody, z ktorých hlavný sa nachádza v Boussac.

16)	Dagard nemá na území Slovenskej republiky žiadnu dcérsku spoločnosť ani nerealizuje na území Slovenskej republiky dodávky svojho tovaru prostredníctvom iných spoločností.
17)	Z vyššie uvedených skutočností vyplýva, že Dagard je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Forma koncentrácie

18)	Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných   podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)  vlastníckych alebo iných práv k podniku alebo k jeho časti, 
b)  práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

19)	Úrad z Oznámenia koncentrácie a z jeho doplnenia zistil, že dňa 8. júla 2011   bola uzavretá Zmluva o postúpení medzi Windhurst Industries a Postupitelmi.
Z Oznámenia koncentrácie tiež vyplýva, že pred uzatvorením Zmluvy vykonával F.C.P.R Montparnasse Investissement IV (MI4) výlučnú kontrolu nad podnikom podnikateľa Dagard.

20)	V ďalšom kroku sa úrad zameral na posúdenie, kto bude po koncentrácii vykonávať kontrolu nad podnikom podnikateľa Way Industries. 

21)	Vychádzajúc z Oznámenia koncentrácie spolu s jeho doplnením, úrad po preskúmaní podkladovej dokumentácie zistil, že uskutočnením posudzovanej koncentrácie nadobudne spoločnosť Windhurst Industries 100% podiel na základnom imaní a hlasovacích právach podnikateľa Dagard, na základe ktorých v zmysle platných stanov spoločnosti Dagard bude rozhodnutia týkajúce sa strategických záležitostí podnikateľa Dagard prijímať podnikateľ Windhurst Industries.

22)	Úrad teda zistil, že uzavretím Zmluvy dňa 8. júla 2011 získal podnikateľ Windhurst Industries výlučnú kontrolu nad podnikom podnikateľa Dagard a teda uzavretím Zmluvy v danom prípade došlo k naplneniu skutkovej podstaty koncentrácie podľa § 9 ods. 1 písm. b) zákona.

Účastníci koncentrácie

23)	Podľa § 25 ods. 3 písm. d) zákona účastníkom konania v prípade koncentrácie ktorá vznikla získaním priamej alebo nepriamej kontroly jedným podnikateľom alebo viacerými podnikateľmi na podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov. 

24)	Na základe vyššie uvedeného úrad zistil, že účastníkom správneho konania je podnikateľ Windhurst Industries, ktorý na základe Zmluvy získal výlučnú kontrolu nad podnikom podnikateľa Dagard. 

25)	Zároveň úrad zistil, že účastníkmi koncentrácie sú podnikatelia Windhurst Industries a Dagard. 

Koncentrácia podliehajúca kontrole úradu

26)	Podľa § 10 ods. 1 zákona koncentrácia podlieha kontrole úradu, ak
a) spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 46 000 000 eur a aspoň dvaja účastníci koncentrácie dosiahli v Slovenskej republike celkový obrat každý najmenej 14 000 000 eur za uzavreté účtovné obdobie predchádzajúce vzniku koncentrácie alebo
b) aspoň jeden z účastníkov koncentrácie dosiahol v Slovenskej republike celkový obrat najmenej 19 000 000 eur za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 46 000 000 eur za uzavreté účtovné obdobie predchádzajúce vzniku koncentrácie.

27)	Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov  podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení            v písmenách a) až d) majú spoločne práva uvedené v písmene b).

28)	Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v spojení s vyhláškou Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

29)	Vychádzajúc z podkladov predložených v oznámení koncentrácie úrad zistil, že predmetná koncentrácia podlieha kontrole úradu podľa § 10 ods. 1 b) zákona. Vzhľadom na to, že účastníci konania označili výšku celkových obratov účastníkov koncentrácie za predmet ich obchodného tajomstva, úrad tieto údaje, ktoré sú súčasťou spisového materiálu vedeného v predmetnom správnom konaní, v rozhodnutí neuvádza.
Relevantné trhy

30)	Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.

31)	Spoločnosť Windhurst Industries je holdingová spoločnosť, ktorá má vo svojom portfóliu tri skupiny, ktoré sa venujú rôznym oblastiam podnikania. Skupina Tifany sa zameriava na tvorbu, návrhy, výrobu a distribúciu jednorazového riadu z kartónu a kartónových obalov na potraviny. Skupina Clestra sa špecializuje na oblasť  návrhov, výroby, predaja a montáže prestaviteľných priečok, predovšetkým z ocele, určených na zariaďovanie kancelárskych priestorov ako aj výrobe čistých sendvičových panelov. Skupina Parisot vyvíja činnosť v oblasti výroby a veľkoobchodu s nábytkom a v oblasti návrhov drevovláknitých panelov, venuje sa výrobe obytného a kuchynského nábytku. Má tri výrobné závody vo Francúzsku a dva v Rumunsku. Žiadna z vyššie uvedených skupín nemá na Slovensku dcérske spoločnosti ani priame obchodné zastúpenie. Na území Slovenskej republiky dosiahla obrat prostredníctvom dovozov nábytku Skupina Parisot. 

32)	Ako vyplýva z Oznámenia koncentrácie, Windhurst Industries je pod spoločnou kontrolou spoločnosti Windhurst SA a akciovou spoločnosťou Fonds Stratégique d’Investissement (ďalej len „FSI“) a to na základe dohody týchto dvoch akcionárov uzavretej 10. 2. 2010. Vlastníkmi základného imania spoločnosti FSI sú Caisse des Dépôts et Consignations  - Depozičná a konsignačná banka (ďalej len „CDC“) a francúzsky štát.  Ako vyplýva z Oznámenia koncentrácie ani spoločnosť CDC ani FSI ani spoločnosti, v ktorých vykonáva CDC kontrolu priamo či nepriamo nevlastnia majetkové podiely v žiadnych subjektoch vykonávajúcich činnosti v oblastiach, v ktorých pôsobí skupina Windhurst a/alebo skupina Dagard, ako ani v oblastiach týkajúcich sa  dodávok a/alebo odbytu alebo v oblastiach súvisiacich s činnosťami vykonávanými spoločnosťami skupiny Windhurst a/alebo skupiny Dagard; s výnimkou vlastníctva cenných papierov kótovaných na burze, ktoré tvoria investičné cenné papiere a predstavujú menej ako 5 % základného imania tohto subjektu. 

33)	Okrem vyššie uvedených obchodných aktivít a činností CDC je majoritným akcionárom dvoch samostatných spoločností spravujúcich investčné portfóliá: CDC Enterprises a Qualium Investissement. Ako vyplýva z Oznámenia koncentrácie Fondy spravované spoločnosťou CDC Entreprises nevlastnia žiadnu účasť zabezpečujúcu kontrolu v spoločnostiach vykonávajúcich činnosť v podobných oblastiach podnikania ako má skupina Windhurst a/alebo skupina Dagard, ani v oblasti dodávok a/alebo odbytu ani na v oblastiach súvisiacich či nadväzujúcich. 

34)	V súvislosti s obratom dosahovaným CDC na území Slovenskej republiky v kalendárnom roku 2010 oznamovateľ uviedol, že tento obrat nebol dosiahnutý zo žiadnej činnosti, ktorá by akokoľvek súvisela s činnosťou cieľovej spoločnosti ani so žiadnou z  činností skupiny Windhurst, najmä nie s oblasťou výroby a montáže sendvičových panelov. 

35)	CDC dosahovala relevantný obrat na Slovensku výlučne prostredníctvom týchto spoločností/skupín, v ktorých má majetkovú účasť a ktoré pôsobia v nasledujúcich oblastiach:
•	Qualium (oblasť manažmentu investičného portfólia); 
•	Egis (oblasť inžinierskych, konzultačných a poradenských činností v oblasti budovania  infraštruktúry); 
•	Transdev Veolia (oblasť prepravy osôb); 
•	Post services (zber, triedenie, preprava a distribúcia pošty, poštové a bankové služby); 
•	Electropoli (oblasť terénnych úprav); 
•	STMicroelectronics (oblasť výroby polovodičov).

36)	Spoločnosť Dagard pôsobí v oblasti stavebných systémov na základe modulovateľných sendvičových panelov, ktoré umožňujú realizáciu všetkých druhov demontovateľných chladiacich a vzduchových uzavretých priestorov.

37)	Spoločnosť Dagard sa v súčasnosti venuje najmä návrhom a montáži čistých sendvičových panelov a chladiacich sendvičových panelov. Spoločnosť Dagard má dva výrobné závody, z ktorých hlavný sa nachádza v Boussac.

38)	Dagard nemá na území Slovenskej republiky žiadnu dcérsku spoločnosť ani nerealizuje na území Slovenskej republiky dodávky svojho tovaru prostredníctvom iných spoločností, teda nedosahuje žiaden obrat na území Slovenskej republiky. 

Rozdelenie oblasti sendvičových panelov
39)	Ako sa uvádza v Oznámení koncentrácie sendvičový panel je výrobok pozostávajúci z vrchnej vrstvy, z jadra tvoreného izolačným materiálom a zo spodnej vrstvy, pričom všetky vrstvy sú spojené tak, aby tvorili jeden celok, ktorý sa vyznačuje rôznymi stupňami mechanickej odolnosti, odolnosti proti ohňu, má rôzne tepelné a zvukovo izolačné schopnosti, tesniace vlastnosti voči vode, vzduchu a vodnej pare. Účastník konania uvádza, že Európska komisia zadefinovala sendvičové panely ako „pozostávajúce z jadra tvoreného izolačným materiálom, zvyčajne polyuretánovou penou, a z obojstranného opláštenia z ocele.

40)	Podľa účastníka konania majú sendvičové panely rôzne použitie : 
•	Vonkajšie panely: použitie fasádne a strešné;
•	Vnútorné panely používané v deliacich priečkach, obložení priestorov vyžadujúcich maximálnu bezprašnosť, hygienu a sterilitu (tzv. čisté priestory) a ako chladiarenské panely.
Sendvičové panely nie sú stavebnými prvkami, preto ich treba odlišovať od nosných stien.
Európska komisia zvažovala rozdelenie trhu so sendvičovými panelmi v závislosti od ich použitia a ich charakteristiky :
Štandardné sendvičové panely 
Tieto panely sú podľa účastníka konania používané prevažne vo fasádach a strechách budov pri priemyselnom, skladovom a komerčnom použití. Tieto sendvičové panely sú využívané pri stavbách striech a externého opláštenia. Keďže sú použité v exteriéri, musia odolávať poveternostným vplyvom (vietor, sneh) a budovu ochrániť proti vode a vzduchu. Panely podliehajú najmä špecifikácii podľa normy NV65. 
Hlavnými výrobcami štandardných sendvičových panelov sú oceliarske podniky ako napr. Arcelor, Corus, Thyssen, Marcegaglia, Metecno prípadne iní výrobcovia ako napr. Kingspan, Huurre, EMS a Joris.
Chladiarenské sendvičové panely
Tieto panely sú podľa účastníka konania určené najmä na použitie v potravinárskom a farmaceutickom priemysle. 
V rámci oblasti sendvičových panelov možno použitím obdobného prístupu ako pri vyčlenení chladiarenských panelov definovať aj ďalší segment, a to segment sendvičových panelov pre čisté priestory, ktoré sa používajú pri realizácii priestorov vyžadujúcich maximálnu bezprašnosť, hygienu a sterilitu.
Tak ako v prípade chladiarenských sendvičových panelov aj sendvičové panely pre čisté priestory sa podľa účastníka konania odlišujú od štandardných sendvičových panelov najmä použitím a vlastnosťami. Zatiaľ čo štandardné sendvičové panely spĺňajú najmä tepelnoizolačné a mechanické požiadavky (odolnosť voči poveternostným vplyvom), sendvičové panely pre čisté priestory musia tiež spĺňať predpísané parametre v oblasti kontaminácie, jednoduchého čistenia a musia mať profiláciu so skrytými spojmi a hladký povrch. Sendvičové panely pre čisté priestory sa v porovnaní so štandardnými tepelnoizolačnými panelmi ďalej vyznačujú pomerne vysokou cenou.
Podľa názoru oznamovateľa je potrebné sendvičové panely pre čisté priestory odlišovať od chladiarenských sendvičových panelov najmä vzhľadom na to, že:
•	Použité izolačné materiály sa často líšia: sendvičové panely pre čisté priestory sa skladajú najmä z jadra tvoreného minerálnou vlnou alebo majú voštinové jadro. Naopak chladiarenské sendvičové panely sa skladajú z polyuretánového jadra, vo výnimočných prípadoch, pokiaľ existujú obmedzenia v oblasti odolnosti proti požiaru bez nutnosti použiť izoláciu veľkej hrúbky, je jadro chladiarenských panelov tvorené minerálnou vlnou.
•	Normy, ktorým podliehajú tieto dva typy panelov sa líšia: pre sendvičové panely pre čisté priestory neexistujú žiadne špecifické normy. Existuje však niekoľko technických špecifikácií, ktoré sú súčasťou všeobecných špecifikácií a noriem pre čisté priestory a iné kontrolované priestory, pri realizácii ktorých sú používané sendvičové panely pre čisté priestory, najmä normy ISO 14644 a ISO 14698. Organizácia ASPEC tiež vydala mnohé odporúčania týkajúce sa sendvičových panelov pre čisté priestory. Chladiarenské sendvičové panely musia spĺňať viaceré kritériá, a to najmä normy RT 2010, RT 2012, EN 14782, EN 10169, SBI TC 127 WG4 a EN 14390.
•	Sledujú rôzne ciele: účelom chladiarenských sendvičových panelov je tepelne izolovať, pričom účelom sendvičových panelov pre čisté priestory je vytvoriť prostredie, kde je minimalizované riziko bakteriologickej kontaminácie alebo kontaminácie prachom.
•	Rovnako sa líšia ceny týchto výrobkov - panely pre čisté priestory sa predávajú za cenu podstatne vyššiu ako chladiarenské panely. Cena sendvičových panelov pre čisté priestory 1,5 násobne prevyšuje cenu chladiarenských panelov. 
41)	Spoločnosti pôsobiace v týchto oblastiach  nie sú identické: metalurgické spoločnosti pôsobia v oblasti výroby chladiarenských sendvičových panelov, pričom toto neplatí pre trh výroby a montáže sendvičových panelov pre čisté priestory, kde sú aktívni iní podnikatelia.

42)	V zmysle vyššie uvedeného je preto podľa názoru oznamovateľa potrebné oblasť sendvičových panelov rozdeliť na segmenty v závislosti od funkcie a druhu použitia: štandardné sendvičové panely, chladiarenské a sendvičové panely pre čisté priestory.

Aktivity účastníkov koncentrácie
43)	Skupina Dagard sa venuje výlučne výrobe a montáži sendvičových panelov na realizáciu čistých priestorov (priestorov vyžadujúcich maximálnu bezprašnosť a sterilitu) a výrobe chladiacich sendvičových panelov.

44)	Windhurst Industries pôsobí prostredníctvom skupiny Clestra na trhu výroby a predaja modulárnych deliacich stien. Skupina Clestra Hausermann tiež vyrába a montuje sendvičové panely pre realizáciu čistých priestorov.

45)	Ako vyplýva z Oznámenia koncentrácie žiadna zo spoločností kontrolovaných oznamovateľom alebo jeho materskými spoločnosťami sa nezaoberá výrobou ani montážou chladiacich sendvičových panelov.

46)	Ako vyplýva z Oznámenia koncentrácie žiaden z účastníkov koncentrácie ani materských spoločností oznamovateľa alebo nimi ovládaných spoločností nepôsobí v oblasti štandardných sendvičových panelov. 

47)	Vzhľadom na aktivity spoločnosti Clestra, dcérskej spoločnosti Windhurst Industries, a spoločnosti Dagard v oblasti  výroby a montáže sendvičových panelov pre čisté priestory dochádza k prekrytiu aktivít účastníkov koncentrácie na celoeurópskom trhu.

Trh výroby a montáže čistých sendvičových panelov
Rozdelenie výroby a montáže sendvičových panelov pre čisté priestory
48)	V odvetví oceľových komponentov so stavebným určením rozdeľuje EK medzi výrobou týchto komponentov a službami spojenými s ich montážou. V jej predchádzajúcich rozhodnutiach boli účastníkmi oceliarske firmy produkujúce rôzne typy komponentov z ocele: sendvičové panely, profily, zvárané rozvody z uhlíkovej ocele, atď., avšak neponúkali služby inštalácie týchto prvkov.

49)	V predmetnom prípade sa účastníci transakcie špecializujú na výrobu a montáž sendvičových panelov určených pre sterilné miestnosti.

50)	Ponuka účastníkov predstavuje integrovanú ponuku, ktorá nerozlišuje medzi predajom sendvičových panelov pre čisté priestory a ich montážou. Účastníci preto neponúkajú montáž sendvičových panelov pre čisté priestory zakúpených u iných subjektov a tiež nepredávajú panely pre čisté priestory, ktoré sami vyrábajú iným montážnym firmám.

51)	Takmer všetky konkurenčné spoločnosti (Isocab, Someta, Batimpro, M+W Zander, Georges Labo, LSB a Duffay), ktoré sú najväčšími hráčmi na trhu tiež ponúkajú integrované služby výroby a montáže sendvičových panelov pre čisté priestory. 

52)	Účastník konania v Oznámení koncentrácie uvádza, že sendvičové panely pre čisté priestory vyrábané s jadrom z izolačného materiálu s obojstrannou povrchovou úpravou z ocele sú určené na realizáciu sterilných miestností, t.j. miestností, ktoré umožňujú čo najľahšie čistenie za účelom odstránenia kontaminácie.

53)	Čistú miestnosť definuje norma ISO 14644 ako „priestory, v ktorých je kontrolovaná koncentrácia nesených častíc vo vzduchu, a ktorá je realizovaná a využívaná za účelom minimalizovania vniknutia, produkcie a zadržiavania častíc v priestoroch, a v ktorých sú kontrolované ďalšie relevantné parametre podľa potreby ako napr. vlhkosť a tlak.”

54)	Čisté priestory sú podľa účastníka konania určené pre sektory zaoberajúce sa zložitými technológiami a tiež pre rôzne odvetvia ako napr. farmáciu, letecký a vesmírny výskum, potravinárstvo, chemický priemysel a nemocnice.

55)	Na znižovanie rizika kontaminácie sa pri výrobe sendvičových panelov pre čisté priestory používajú rôzne technológie. Rozlišujú sa panely s použitím technológií obmedzujúcich bio-kontamináciu, určené pre použitie v zdravotníctve (lekárne, nemocnice a kozmetický priemysel) a potravinárskom priemysle a panely s použitím technológií obmedzujúcich kontamináciu časticami, určené pre oblasť elektrotechniky a výrobu high-tech zariadení. 

56)	Podľa Oznámenia koncentrácie by však toto rozdelenie nemalo viesť k vzniku ďalších segmentov keďže výroba sendvičových panelov pre čisté priestory, bez ohľadu na ich použitie, sa riadi rovnakými normami a pravidlami.

57)	Vzhľadom na aktivity účastníkov koncentrácie úrad v predmetnom prípade skúmal dopady posudzovanej koncentrácie v oblasti, v ktorej pôsobia obaja účastníci koncentrácie - výroby a montáže sendvičových panelov pre čisté priestory.

58)	V nadväznosti na skutočnosť, že účastník koncentrácie Dagard nemá na území Slovenskej republiky žiadnu dcérsku spoločnosť ani nerealizuje na území Slovenskej republiky dodávky svojho tovaru prostredníctvom iných spoločností, teda nedosahuje žiaden obrat na území Slovenskej republiky a vzhľadom na to, že tak ako je uvedené nižšie, posudzovanou koncentráciou nedochádza v Slovenskej republike k zmenám podmienok hospodárskej súťaže v oblastiach, v ktorých pôsobia účastníci koncentrácie, nebolo na posúdenie predmetnej koncentrácie potrebné presnejšie definovať tovarové relevantné trhy vzťahujúce sa na vyššie uvedené oblasti. 

Odôvodnenie vymedzenia priestorového relevantného trhu

59)	Účastník konania v Oznámení koncentrácie uviedol, že podľa rozhodovacej praxe Európskej komisie, zodpovedá priestorový trh sendvičových panelov európskemu trhu, pričom Európska komisia pritom tento európsky rozmer zdôvodňuje nasledovne: 
•	vysoký stupeň harmonizovanej štandardizácie sendvičových panelov,
•	výrazná absencia cenových rozdielov v rámci členských štátov EÚ,
•	nízke prepravné náklady,
•	vysoký podiel exportu sendvičových panelov v rámci EÚ aj mimo nej. Väčšina z hráčov pôsobiacich na tomto trhu realizujú predaj v celej EÚ.
60)	Európska komisia zastáva názor, že tieto faktory platia aj pre chladiarenské sendvičové panely.

61)	Podľa oznamovateľa možno rovnaké tvrdenie aplikovať aj na čisté sendvičové panely.

62)	Z priestorového hľadiska teda vymedzil účastník konania vyššie uvedené tovarové relevantné trhy ako územie celej Európy.

63)	Pri takomto širšom vymedzení trhov by podľa oznamovateľa koncentrácie dochádzalo k prekrytiu na celoeurópskom trhu výroby a montáže čistých sendvičových panelov medzi účastníkmi koncentrácie (konkrétne medzi spoločnosťou Clestra, ktorá je 100% dcérskou spoločnosťou spoločnosti Windhurst a medzi cieľovou spoločnosťou).  Clestra ani žiadna iná spoločnosť v skupine nadobúdateľa ako ani v iných spoločnostiach kontrolovaných jej materskými spoločnosťami (CDC a Windhurst SA) nepôsobí v oblasti výroby a montáže štandardných sendvičových panelov, čistých sendvičových panelov ani chladiacich sendvičových panelov.

64)	Zároveň účastník konania navrhol aj užší priestorový trh definovaný iba územím Slovenskej republiky. Podľa účastníka konania žiadny z účastníkov koncentrácie ani materských spoločností oznamovateľa alebo materskými spoločnosťami kontrolovaných podnikateľov nepôsobí na území Slovenskej republiky v oblasti výroby a montáže čistých sendvičových panelov, chladiacich sendvičových panelov a dokonca ani v oblasti sendvičových panelov všeobecne. 

65)	Vzhľadom na závery uvedené v tomto rozhodnutí úrad ponechal pre účely tohto prípadu presnú definíciu priestorového relevantného trhu otvorenú a v ďalšej časti sa zaoberal skúmaním dopadov posudzovanej koncentrácie vo vymedzenej oblasti na území Slovenskej republiky.

Dopad koncentrácie na hospodársku súťaž

66)	Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára, alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu.

67)	Podľa § 8 ods. 1 zákona dominantné postavenie na relevantnom trhu má podnikateľ alebo niekoľko podnikateľov, ktorí nie sú vystavení podstatnej hospodárskej súťaži a ktorí sa vzhľadom na svoju ekonomickú silu môžu správať nezávisle.

68)	Úrad sa zaoberal účinkami posudzovanej koncentrácie, ktoré sa prejavia na tuzemskom trhu. Preto úrad v ďalšej časti skúmal, či uskutočnením posudzovanej koncentrácie nedôjde na území Slovenskej republiky v oblasti výroby a montáže sendvičových panelov pre čisté priestory k takým zmenám, ktoré by vytvárali alebo posilňovali dominantné postavenie účastníkov koncentrácie, ktorého dôsledkom môžu byť významné prekážky efektívnej súťaže.

69)	Ako je uvedené vyššie, úrad zistil, že účastník koncentrácie Dagard nemá na území Slovenskej republiky žiadnu dcérsku spoločnosť ani nerealizuje na území Slovenskej republiky dodávky svojho tovaru prostredníctvom iných spoločností, teda nedosahuje žiaden obrat na území Slovenskej republiky. 

70)	V oblasti výroby a montáže sendvičových panelov pre čisté priestory nepôsobí na území Slovenskej republiky ani jeden z účastníkov koncentrácie.

71)	Predmetnou koncentráciou teda na území Slovenskej republiky nedochádza k zmenám podmienok hospodárskej súťaže v oblasti výroby a montáže sendvičových panelov pre čisté priestory a tak ako je uvedené vyššie, nebolo potrebné presne definovať tovarové ani priestorové relevantné trhy vzťahujúce sa na vyššie uvedené činnosti účastníkov koncentrácie. 

72)	Zároveň sa v Oznámení koncentrácie uvádza, že trhový podiel v oblasti výroby a montáže sendvičových panelov pre čisté priestory na celoeurópskom trhu oznamovateľ koncentrácie odhaduje u podnikateľa Windhurst [0-5]% a u podnikateľa Dagard [5-10]%. - Obchodné tajomstvo predmetných podnikateľov – odhad trhových podielov

73)	Podľa Oznámenia koncentrácie sa výrobou a montážou sendvičových panelov pre čisté priestory v EÚ zaoberá viacero spoločností, pričom za hlavných konkurentov v predmetnej oblasti účastník konania označil spoločnosti Isocab s odhadovaným trhovým podielom [10-20]%, M+W Zandler s odhadovaným trhovým podielom [10-20]%, Daldrop s odhadovaným trhovým podielom [5-10]%, KCS Cleanroom Systems s odhadovaným trhovým podielom [5-10]%, Ritter Wand s odhadovaným trhovým podielom [5-10]% a Cleantek s odhadovaným trhovým podielom [5-10]%. - Obchodné tajomstvo – odhad trhových podielov konkurentov

74)	Podľa oznamovateľa koncentrácie pôsobí na území Slovenskej republiky v danej oblasti podobne ako na celoeurópskej úrovni viacero spoločností, z ktorých sú najvýznamnejšie M+W Zandler s odhadovaným trhovým podielom [10-20]%, Daldrop s odhadovaným trhovým podielom [5-10]% a Ritter Wand s odhadovaným trhovým podielom [5-10]%. Okrem týchto subjektov pôsobí podľa oznamovateľa koncentrácie aj väčšie množstvo lokálnych výrobcov. - Obchodné tajomstvo – odhad trhových podielov konkurentov

75)	Vychádzajúc z vyššie uvedeného, najmä zo skutočnosti, že účastníci koncentrácie boli pred uskutočnením koncentrácie a naďalej aj budú po jej uskutočnení vystavení podstatnej súťaži a vzhľadom na svoju ekonomickú silu sa nebudú správať nezávisle, úrad konštatuje, že predmetná koncentrácia nevytvára alebo neposilňuje dominantné postavenie žiadneho z účastníkov predmetnej koncentrácie v oblasti výroby a montáže sendvičových panelov pre čisté priestory v Slovenskej republike, ktorého dôsledkom sú významné prekážky efektívnej hospodárskej súťaže na týchto trhoch.

76)	V súlade s § 33 zákona úrad listom číslo 3490/PMÚ SR/2011 zo dňa 08.09.2011 vyzval účastníka správneho konania prostredníctvom jeho splnomocneného právneho zástupcu pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.

77)	Účastník správneho konania prostredníctvom splnomocneného právneho zástupcu listom zaevidovaným úradom pod číslom 3502/2011 doručeným úradu dňa 09.09.2011  uviedol, že k obsahu výzvy pred vydaním rozhodnutia účastník konania nemá žiadne pripomienky a návrhy na doplnenie.

78)	Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

79)	Podľa § 12 ods. 8 zákona, rozhodnutie podľa § 12 ods. 1 až 3 zákona sa vzťahuje aj na obmedzenia súťaže, ktoré s koncentráciou priamo súvisia a sú nevyhnutné na jej uskutočnenie. 

P o u č e n i e :

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	                      Mgr. Daniela Lukáčová
	                     riaditeľka odboru koncentrácií

Rozhodnutie sa doručuje:
Ružička Csekes s.r.o.,advokátska kancelária
JUDr. Naďa Roštek Spustová, LL.M.
Vysoká 2/B
811 06 Bratislava